Асобна на выставе прадстаўлены фотаздымкі культавых пабудоў Міёршчыны. На тэрыторыі раёна 22 святыні, сярод якіх 3 касцёлы і 10 цэркваў унесены ў дзяржаўны спіс гісторыка-культурных каштоўнасцей. Адна з самых даўніх — царква Святой Жыватворнай Троіцы ў Лявонпалі, пабудаваная ў 1774 годзе без адзінага цвіка. Яе былы выгляд адлюстроўвае копія здымка пачатку 20 стагоддзя, чый аўтар святар з Узмён Павел Валынцэвіч. Захоўваюцца копіі здымкаў касцёла Беззаганнага Зачацця Дзевы Марыі ў Дзісне, узведзенага ў 1773-м.